চীনে ভূমিকম্পে শতাধিক মানুষ নিহত
চীনের উত্তর-পশ্চিমাঞ্চলে শক্তিশালী ভূমিকম্পে অন্তত ১১১ জন নিহত হয়েছে। এছাড়া আহত হয়েছে আরো অন্তত ২২০ জন।
দেশটির রাষ্ট্রীয় সংবাদ সংস্থা সিনহুয়া বলছে, সোমবার মধ্যরাতে গানসু প্রদেশে ভূমিকম্পটি প্রথম আঘাত হানে, যাতে পার্শ্ববর্তী কিংহাই প্রদেশেও ক্ষতিগ্রস্ত হয়েছে।
উভয় প্রদেশেই অসংখ্য ভবন ভেঙে পড়েছে, যার ফলে হতাহতের সংখ্যা আরও বাড়তে পারে বলে ধারণা করা হচ্ছে।
যুক্তরাষ্ট্রের ভূতাত্ত্বিক জরিপ সংস্থা ইউএস জিওলজিক্যাল সার্ভে (ইউএসজিএস) বলছে, এই ভূমিকম্পের মাত্রা ছিল ৫.৯ এবং গভীরতা ছিল প্রায় ১০ কিলোমিটার (ছয় মাইল)।
ঘটনাটি সোমবার মধ্যরাতে ঘটলেও মঙ্গলবার ভোর থেকে পুরোদমে উদ্ধার অভিযান শুরু হয়েছে।
ভূমিকম্পের পর সংশ্লিষ্ট কর্মকর্তাদের চীনের প্রেসিডেন্ট শি জিনপিং আহবান জানিয়েছেন, যন তারা উদ্ধার তৎপরতা চালানোর পাশাপাশি সময়মতো আহতদের চিকিৎসা সেবা নিশ্চিত করার মাধ্যমে হতাহতের সংখ্যা কমিয়ে আনতে সর্বোচ্চ চেষ্টা চালিয়ে যান।
স্থানীয় কর্মীরা প্রাথমিকভাবে উদ্ধার তৎপরতা শুরু করেছে। পাশাপাশি কেন্দ্র থেকেও জরুরীভিত্তিতে প্রদেশ দু’টিতে উদ্ধারকর্মী পাঠানো হয়েছে।
সিনহুয়া জানিয়েছে, মঙ্গলবার সকাল পর্যন্ত গানসু প্রদেশে অন্তত একশ জনের মরদেহ উদ্ধার করা হয়েছে।
এছাড়া প্রদেশটিতে আরও অন্তত ৯৬ জনকে আহত অবস্থায় উদ্ধার করা হয়েছে।
অন্যদিকে, ভূমিকম্পে কিংহাই প্রদেশে অন্তত ১১ জন মারা গেছেন। এছাড়া আরও অন্তত ১২৪ জনকে আহত অবস্থায় উদ্ধার করা হয়েছে।
আহতদের মধ্যে যাদের অবস্থা গুরুতর, তাদেরকে চিকিৎসার জন্য হাসপাতালে পাঠানো হয়েছে।
ভূমিকম্পের বেশ কিছু ভিডিও পাওয়া গেছে, যাতে দেখা অসংখ্য ভবন ধ্বসে পড়েছে।
সেই ধ্বংসস্তূপের মধ্যেই উদ্ধার কাজ চালাচ্ছে কর্মীরা।
ভূমিকম্পের পর গানসু এবং কিংহাই প্রদেশের বেশ কিছু এলাকায় বিদ্যুৎ ও পানি সরবরাহও ব্যাহত হয়েছে।
চীন এমন একটি অঞ্চলে অবস্থিত যেখানে বেশ কয়েকটি গুরুত্বপূর্ণ প্লেট, বিশেষ করে ইউরেশীয়, ভারতীয় এবং প্রশান্ত মহাসাগরীয় প্লেট মিলিত হয়েছে।
ফলে এই অঞ্চলে ভূমিকম্পের প্রবণতা বেশি দেখা যাচ্ছে।
এর আগে, গত সেপ্টেম্বর মাসে চীনের দক্ষিণ-পশ্চিমাঞ্চলের সিচুয়ান প্রদেশে ৬.৬ মাত্রার ভূমিকম্প আঘাত হেনেছিল।
তখন প্রদেশটিতে ৬০ জনেরও বেশি মানুষ মারা যাওয়ার পাশাপাশি বেশ ক্ষয়ক্ষতি হয়েছিল।
তারও আগে, ২০১৩ সালে সিচুয়ানে আরও একটি শক্তিশালী ভূমিকম্প হয়েছিল, যাতে দেড় শতাধিক মানুষ নিহত এবং প্রায় ছয় হাজার মানুষ আহত হয়েছিল।
আর ২০১০ সালে চীনের পশ্চিমাঞ্চলে চিংহাই প্রদেশে ভূমিকম্পে মারা গিয়েছিল অন্তত চারশ জন মানুষ।
তবে গানসুতে সবচেয়ে মারাত্মক ভূমিকম্পটি হয়েছিল ১৯২০ সালে, যেটিকে একই সাথে গত শতাব্দীর সবচেয়ে ভয়াবহ ভূমিকম্প বলা হয়ে থাকে।
ঐ ভূমিকম্পে চীনের দুই লাখেরও বেশি মানুষ মারা গিয়েছিল।

চীনের উত্তর-পশ্চিমাঞ্চলে শক্তিশালী ভূমিকম্পে অন্তত ১১১ জন নিহত হয়েছে। এছাড়া আহত হয়েছে আরো অন্তত ২২০ জন।